FIFA World Cup 2022: மறக்க முடியாத அனுபவங்கள்!!!

Fri, 30 Dec 2022 09:26:03 +0000

கிரிக்கெட்டை தாண்டி வேறெதுவும் தெரியாத நிலையில் கால்பந்தின் மகிழ்ச்சியை ஒவ்வொரு நொடியும் அள்ளிப் பருக அச்சாரம் போட்டது 2018 ரஷ்யாவில் நடந்த உலகக்கோப்பை. பெங்களூருவில் வேலை பார்த்து கொண்டிருந்த போது சக ஊழியர்களாக பணியாற்றிய கேரள நண்பர்களின் கால்பந்து மீதான ஆர்வம் அப்போது என்னை திகைக்க வைத்தது. அவ்வப்போது ஓரிரு போட்டிகளில் சில நிமிட ஆட்டத்தை மட்டும் பார்த்தேன். அதன்பிறகு கால்பந்து போட்டிகள் தொடர்பான செய்திகளை தேடித்தேடி படிக்க ஆரம்பித்தேன். சரியாக ஓராண்டு கழித்து 2019ல் ஐரோப்பாவின் சாம்பியன்ஸ் லீக் கோப்பையை லிவர்பூல் வென்றது எனக்கு திருப்புமுனையாக அமைந்தது. அந்த சிவப்பு நிறமும், லிவர்பூல் பின்னணியில் அமைந்த பொதுவுடைமை சித்தாந்தமும் என்னை கட்டி போட்டன. அதன் உச்சபட்சமாக லிவர்பூல் பயிற்சியாளர் ஜர்கன் க்ளோப்பின் அணுகுமுறைகள், ஆட்ட நுணுக்கங்கள் ஆர்வத்தை தூண்டின. இங்கிலீஷ் பிரிமியர் லீக்கின் ரசிகராக மாறினேன். லிவர்பூல் அணியின் Die Hard ரசிகராக உருவெடுத்தேன்.