ஷபீர் அகமது / Shabbir Ahmed

Sat, 28 May 2022 11:04:44 +0000

ஊடகத்துறைக்கு வந்து 8 ஆண்டுகள் நிறைவடையப் போகிறது. இந்த காலகட்டத்தில் நான் வியர்ந்து பார்த்த ஒருசில பத்திரிகையாளர்களில் மிகவும் முக்கியமானவர் இவர். உண்மையான ஊடகவியலாளர் எப்படி இருக்க வேண்டும்? மக்கள் பிரச்சினைகளை எப்படி அணுக வேண்டும்? மக்கள் மன்றத்தில் போட்டு உடைக்க வேண்டிய விஷயங்கள் என்னென்ன? மக்கள் பிரதிநிதிகளை நோக்கி கேட்க வேண்டிய கேள்விகள் என்னென்ன? எவையெல்லாம் தீர்க்க வேண்டிய பிரச்சினைகள்? என்பதை நொடிக்கு நொடி நினைவூட்டக் கூடியவர். சக ஊடகவியலாளர்கள் பலமுறை இவரை பற்றி பேசியதை கேட்டிருக்கிறேன். இவருடன் பழக்கம் கிடையாது. பெரிதாக அறிமுகமும் இல்லை. ஆனால் Times Now ஊடகத்தில் நேரலையில் வரும் போதெல்லாம் தவறாமல் பார்த்து விடுவேன். இவருடைய பழைய செய்தி சேகரிப்புகளையும் தேடித் தேடிப் பார்த்திருக்கிறேன். ஒருகட்டத்தில் அருகிலேயே பார்க்கும் வாய்ப்பு வந்தது. Tamil Samayam அலுவலகத்தின் மேல் தளத்தில் தான் Times Now அலுவலகம். அடிக்கடி எங்கள் தளத்திற்கு வந்து உரையாடி இருக்கிறார்.